Document ID: 32008R0364

KOMISIJAS REGULA (EK) Nr. 364/2008
(2008. gada 23. aprīlis),
ar ko īsteno Eiropas Parlamenta un Padomes Regulu (EK) Nr. 716/2007 attiecībā uz statistikas par ārvalstu saistītiem uzņēmumiem nosūtīšanas tehnisko formātu un dalībvalstīm piešķiramajām atkāpēm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2007. gada 20. jūnija Regulu (EK) Nr. 716/2007 attiecībā uz Kopienas statistiku par ārvalstu saistītu uzņēmumu struktūru un darbību (1) un jo īpaši tās 9. panta 1. punkta a) un b) apakšpunktu,
tā kā:
(1)
Regula (EK) Nr. 716/2007 nosaka vienotu sistēmu, lai sistemātiski veidotu Kopienas statistiku par ārvalstu saistītu uzņēmumu struktūru un darbību.
(2)
Jāprecizē tehniskais formāts un procedūra statistikas par ārvalstu saistītiem uzņēmumiem nosūtīšanai, kā minēts Regulas (EK) Nr. 716/2007 I, II un III pielikumā, lai iegūtu datus, kas ir salīdzināmi un saskaņoti starp dalībvalstīm, samazinātu kļūdu risku datu nosūtīšanā un palielinātu ātrumu, ar kādu savāktos datus var apstrādāt un padarīt pieejamus lietotājiem. Tāpēc jānosaka īstenošanas instrumenti, ko papildina instrukcijas regulāri pārskatītajā Eurostat ieteikumu rokasgrāmatā par statistikas veidošanu par ārvalstu saistītiem uzņēmumiem.
(3)
Turklāt jāpiešķir atkāpes no Regulas (EK) Nr. 716/2007 noteikumiem, lai dalībvalstis varētu veikt statistikas sistēmu vajadzīgos pielāgojumus. Tas īpaši attiecas uz jaunu statistikas reģistru izveidošanu un datu vākšanas metožu izstrādi. Ārējās FATS īpaša problēma ir tāda, ka analīzes statistikas vienība atšķiras no novērošanas vienības un nav dalībvalsts rezidents.
(4)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 716/2007 9. panta 1. punkta a) apakšpunktā minētais tehniskais formāts iekšējai statistikai par ārvalstu saistītiem uzņēmumiem kopējam modulim noteikts šīs regulas I pielikumā.
2. pants
Dalībvalstis izmanto 1. pantā minēto formātu par pirmā pārskata gada, kas minēts Regulas (EK) Nr. 716/2007 I pielikuma 4. punkta 1. daļā, un nākamo pārskata gadu datiem.
3. pants
Regulas (EK) Nr. 716/2007 9. panta 1. punkta a) apakšpunktā minētais tehniskais formāts ārējās statistikas par ārvalstu saistītiem uzņēmumiem kopējam modulim noteikts šīs regulas II pielikumā.
4. pants
Dalībvalstis izmanto 3. pantā minēto formātu par pirmā pārskata gada, kas minēts Regulas (EK) Nr. 716/2007 II pielikuma 4. punkta 1. daļā, un nākamo pārskata gadu datiem.
5. pants
Datus, kas jānosūta saskaņā ar Regulu (EK) Nr. 716/2007, kompetentā valsts iestāde elektroniski nosūta Komisijai (Eurostat). Nosūtīšanas formātam jāatbilst Komisijas (Eurostat) noteiktajam datu apmaiņas standartam. Datus elektroniskā formātā nosūta vai augšupielādē vienotā datu ievadīšanas vietā, ko uztur Komisija (Eurostat).
Dalībvalstis īsteno Komisijas (Eurostat) saskaņā ar šo regulu paredzētos apmaiņas standartus un vadlīnijas.
6. pants
Katru reizi, nosūtot datus, dalībvalstis iesniedz Komisijai (Eurostat) vajadzīgo metadatu informāciju elektroniskā formātā un ar tādu struktūru, kas noteikta jaunākajā Eurostat ieteikumu rokasgrāmatā par statistikas veidošanu par ārvalstu saistītiem uzņēmumiem.
7. pants
Regulas (EK) Nr. 716/2007 9. panta 1. punkta b) apakšpunktā minētās atkāpes ir noteiktas šīs regulas III pielikumā.
8. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 23. aprīlī

Labels: 12
7
4
19